ફિલ્મ રામ અને સોનાની આસપાસ ફરે છે. રામ (ગિરીશકુમાર) ઑસ્ટ્રેલિયામાં રહે છે, કરોડપતિ બાપનો દીકરો છે. સંઘર્ષ નામે તેણે કંઈ જોયું નથી. હૅપી-ગો-લકી ટાઇપની લાઇફ જીવે છે અને ભાઈબંધ-દોસ્તો સાથે જલસા કરે છે. એક વખત રામને ઇન્ડિયામાં પોતાની કઝિન લલિતાનાં મૅરેજ ફંક્શનમાં પંજાબ આવવાનું બને છે. રામની પંજાબ આવવાની કોઈ ઇચ્છા નથી, પણ પપ્પા-મમ્મીના દબાણને વશ થઈને તે પંજાબ પહોંચે છે, જ્યાં તેને લલિતાની ખાસ ફ્રેન્ડ સોના (શ્રુતિ હાસન) મળે છે. શ્રુતિ પંજાબના એ ગામડામાં જ રહે છે જ્યાં રામને રહેવું સહેજ પણ નથી ગમતું. રામ અને શ્રુતિ વચ્ચે સંબંધો બંધાવાની શરૂઆત થોડાં તોફાનોથી થાય છે. બન્ને એકબીજાથી એક તબક્કે ત્રાસી જાય છે, પણ મૅરેજ પહેલાં ઘરમાં રાખવામાં આવેલાં અલગ-અલગ ફંક્શન દરમ્યાન બન્ને વચ્ચે દોસ્તી થઈ જાય છે, મૅરેજ પછી રામ ફરીથી ઑસ્ટ્રેલિયા ચાલ્યો જાય છે, પણ ત્યાં જઈને તેને સમજાય છે કે તે સોનાને પ્રેમ કરવા માંડ્યો છે. રામ ફરી ઇન્ડિયા આવે છે અને સોનાના મોટા ભાઈ (સોનુ સૂદ)ને મળે છે. મોટો ભાઈ શરત મૂકે છે કે તે એક જ શરતે સોનાનાં મૅરેજ રામ સાથે કરાવશે જો રામ તે લોકોને વેરાન વગડા જેવી જમીનમાં ઘઉં ઉગાડી બતાવે. રામ આ ચૅલેન્જ સ્વીકારી લે છે, પણ પછી એક પછી એક અનેક સંકટો આવતાં જાય છે અને એ સંકટ વચ્ચે રામ-સોનાની લવ-સ્ટોરી પણ વમળમાં ફસાતી જાય છે.